Jørgen Arbo-Bæhr (EL), 2014-01-28:
Det er jo svært at blive ved med at være pessimist i forhold til dette lovforslag.
Jeg har jo kæmpet for, at vi skal anerkende de soldater, som har fået psykiske men som følge af deres arbejde som udsendte.
Det har været en lang kamp, som startede allerede den 9. december 2011, som nu bliver en supplerende ordning til arbejdsskadeloven ved at give erstatning og anerkendelse for diagnosticeret PTSD.
Jeg er blevet klogere på, hvorfor en lang række krigsveteraner, som i dag lever med PTSD, ikke får anerkendt deres alvorlige arbejdsskade.
Det er 6-månedersreglen, hvorefter den tilskadekomne skal have et lægenotat inden for 6 måneder efter hændelsen.
Det er jo denne regel, som man skal se bort fra, når man skal vurdere, om en krigsveteran skal have anerkendt sin PTSD.
I starten påstod hun, at 6-månedersreglen var et sundhedsfagligt faktum, men en SFI-rapport om 26.000 krigsveteraner viste, at mange af veteranerne vendte hjem med PTSD, som de først blev behandlet for meget senere end de første 6 måneder, efter at de var kommet hjem.
Sidste sommer kom en sundhedsfaglig udredning under ledelse af Jens Peter Bonde, som sagde, at PTSD også opstår, som de kaldte det, forsinket.
I forlængelse af vores vedtagelse i Folketinget af forslag til vedtagelse V 57 betyder det, at baggrunden for dette lovforslag er kommet.
Ministeren har lavet forslaget som en særlov; i første omgang som et lovforslag, som kun omhandlede krigsveteraner, men som efter høringssvarene også kom til at omhandle udsendte statsansatte.
Vi snakker om Arbejdsskadestyrelsen, hvis praksis bygger på arbejdsskadeloven.
Men her er et lovforslag, som bryder med systematikken i loven, og hvor alle, der får en belastning af arbejdet, som giver psykisk sygdom, altså PTSD, skal behandles ens.
Det er et besynderligt forslag, når nogle ansatte får en anerkendelse og erstatning, mens andre ikke har mulighed for præcis det samme efter loven.
Det kan være brandfolk, det kan være politifolk, socialpædagoger osv.
Jeg ved jo godt, at de bliver behandlet ens, efter at Arbejdsskadestyrelsen indtil videre har ændret sin praksis, men selvfølgelig skal de også være omfattet af loven.
Derfor vil jeg stille et ændringsforslag, så alle bliver omfattet af loven.
Hvor mange flere, der bliver omfattet, ved hverken jeg eller regeringen, men jeg tror, at det kun bliver få.
Det håber jeg, fordi vi snakker om folk, der bliver psykisk syge af deres arbejde.
Her til sidst vil jeg stille to spørgsmål direkte til ministeren i forbindelse med udgifter i relation til de såkaldte aktstykke 425-ydelser, der er en bestemmelse, som er vedtaget i 1996, og som forsvaret fortolker indskrænkende, så den udelukkende gælder for soldater, der har været udsendt den 14. august 1996 eller senere.
Er det rigtigt, og er det i overensstemmelse med personellovens § 11, stk. b?
Og kan det være rigtigt, at soldater, som er på førtidspension, får fradrag i pensionen, når de får en ydelse på baggrund af personellovens § 11, stk. b?
Udover det har jeg en række spørgsmål, som jeg vil have besvaret skriftligt under udvalgsbehandlingen.
Jeg håber og tror på, at vi kan ændre forslaget, så det omfatter alle, som får sent diagnosticeret PTSD.